हिन्दी काव्य की छायावादी धारा के प्रमुख कवियों में युगांतकारी कवि जयशंकर प्रसाद का नाम पहले लिया जाता है। उनकी काव्य-दृष्टि विलक्षण थी और रचना-सामर्थ्य अद्भुत था। उन्होंने कविता को वह असामान्य ऊँचाई और गरिमा प्रदान की, जिसके कारण आज भी उस दौर को खड़ी बोली कविता का उत्कर्ष-काल माना जाता है। कामायनी जैसा महाकाव्य उन्हीं की देन है, जो हिन्दी ही नहीं भारतीय साहित्य का गौरव-ग्रंथ है।